- Αρχική
- Εταιρία
- Προϊόντα
- Περί 'Αρτου
- Αρτοτεχνήματα
- Επικοινωνία

## Γλυκά των Χριστουγέννων

Η Γέννηση του Χριστού, μια από τις σημαντικότερες, μαζί με το Πάσχα, εορτές του Χριστιανισμού, αποτελεί μια καλή αφορμή ώστε να ξεφύγει ο καθένας από την καθημερινότητα του και να περάσει λίγες στιγμές πιο χαρούμενα και πιο γιορτινά. Όταν πλησιάζουν τα Χριστούγεννα κάθε σπίτι φοράει τα καλά του και συνηθίζεται να βρίσκεται όλη η οικογένεια μαζί.
Τα έθιμα των γιορτών των Χριστουγέννων περιλαμβάνουν των στολισμό του σπιτιού (Χριστουγεννιάτικο Δέντρο, διακόσμηση, φωτάκια), την ανταλλαγή των δώρων, τα κάλαντα και τα χριστουγεννιάτικα τραγούδια. Για το Χριστουγεννιάτικο τραπέζι, η νοικοκυρά προετοιμάζει ιδιαίτερη φροντίδα εορταστικά φαγητά και γλυκά, έθιμο το οποίο με μικρές παραλλαγές τηρείται σε κάθε γωνιά της Ελλάδας.
Έτσι, μετά την γαλοπούλα και το χριστόψωμο, όταν έρθει η ώρα του γλυκού, θα εμφανιστούν στο τραπέζι τα παραδοσιακά ελληνικά γλυκά: κουραμπιέδες, μελομακάρονα και δίπλες. Επίσης σε κάθε σπίτι κόβεται μια Βασιλόπιτα την παραμονή της Πρωτοχρονιάς, ενώ τα τελευταία χρόνια ένα Ιταλικό κέικ, το Pannetone, έχει κάνει την εμφάνιση του και μπαίνει σιγά σιγά στις συνήθειες μας.
Κουραμπιέδες
Ο κουραμπιές είναι ένα παραδοσιακό γλύκισμα, διαδεδομένο σε όλη την Ελλάδα. Παρασκευάζεται με αλεύρι, βούτυρο και ζάχαρη και είναι χαρακτηριστικά πασπαλισμένο με ζάχαρη άχνη, δίνοντας του ένα λευκό χρώμα. Το όνομά του προέρχεται από τον τούρκικο "Kurabiye". Στον φούρνο μας θα βρείτε χειροποίητους κουραμπιέδες βουτύρου και λαδιού (νηστίσιμους), με τριμμένο αμύγδαλο στην ζύμη τους. Τα αγνά υλικά και το μεράκι μας είναι το μυστικό της επιτυχίας τους.
Μελομακάρονα
Το πιο απλό γλυκό των Χριστουγέννων, αγαπημένο από μικρούς και μεγάλους. Γευστικότατο και αρωματικό, εκτός από κανέλα και μέλι μπορεί να περιέχει και κονιάκ, ξύσμα πορτοκαλιού και λάδι. Τα μελομακάρονα θα τα βρείτε στον φούρνο μας πασπαλισμένα με τριμμένο καρύδι και σιρόπι από γνήσιο μέλι.
Δίπλες
Με καταγωγή από την Μάνη, οι δίπλες είναι ένα γλυκό που παραδοσιακά συνηθίζεται να προσφέρεται εκτός από τα Χριστούγεννα, σε κάθε ευτυχισμένη στιγμή όπως γάμοι, αρραβώνες και βαφτίσεις. Πιο δύσκολο στην παρασκευή του από τα μελομακάρονα, έχουν κοινά συστατικά, ενώ κυριαρχούν και εδώ τα αρώματα από μέλι και κανέλα. Κλασικό σχήμα είναι ο κύλινδρος, όμως στον φούρνο μας θα τα βρείτε σε σχήμα «μαντηλάκι», όπως συνηθίζεται στην πόλη μας.
Βασιλόπιτα
Η βασιλόπιτα είναι το παραδοσιακό γλυκό (κέικ) της παραμονής της Πρωτοχρονιάς, μέσα στο οποίο είναι κρυμμένο το φλουρί. Το βράδυ της παραμονής της Πρωτοχρονιάς, και μόλις μπει ο νέος χρόνος, κόβουμε την βασιλόπιτα, και εκείνος που θα βρει το φλουρί στο κομμάτι του, θεωρείται ο τυχερός της χρονιάς! Η Βασιλόπιτα παρασκευάζεται κυρίως από αλεύρι, αυγά, ζάχαρη και γάλα. Κατασκευάζεται σε διάφορα μεγέθη και σχήματα και συνήθως είναι φουσκωτή, αφράτη και γλυκιά. Θα την βρείτε φρέσκια στον φούρνο μας τις παραμονές της πρωτοχρονιάς, πασπαλισμένη με ζάχαρη άχνη και σοκολατένια διακόσμηση και γράμματα
Panetonne (Πανετόννε)
Ο μύθος θέλει το πανετόννε να σημαίνει «ψωμί πολυτελείας» (''pan del ton''), ενώ για την ανακάλυψη του υπάρχουν διάφορες ιστορίες. Με κοσμοπολίτικες ρίζες από το Μιλάνο είναι ένα χαρακτηριστικό ιταλικό χριστουγεννιάτικο γλυκό, ίσως η πιο νόστιμη παραλλαγή ψωμιού που υπάρχει στον κόσμο! Είναι δύσκολο στην παρασκευή του και στην παραδοσιακή του συνταγή περιέχει αλεύρι και προζύμι, βούτυρο, αυγά, ξερές σταφίδες, καραμελωμένο λεμόνι και φλούδες πορτοκαλιού, όμως μπορούν να προστεθούν και άλλα συστατικά όπως σοκολάτα. Έχει συνήθως κυλινδρικό σχήμα και στην Ιταλία συνοδεύεται ιδανικά με γλυκό κρασί ή αφρώδη οίνο.