- Αρχική
- Εταιρία
- Προϊόντα
- Περί 'Αρτου
- Αρτοτεχνήματα
- Επικοινωνία

## Τα είδη Ψωμιού

Παίρνοντας και αναμειγνύοντας τα βασικά συστατικά του ψωμιού (αλεύρι, νερό, προζύμι ή μαγιά και αλάτι) και μεταβάλλοντας πλήθος άλλων παραγόντων όπως οι αναλογίες των υλικών, ο τύπος του αλευριού που χρησιμοποιούμε ή ο χρόνος ωρίμανσης του ζυμαριού αλλά και προσθέτοντας και άλλα υλικά, μπορούμε να καταλήξουμε σε αμέτρητους συνδυασμούς γεύσης και ποιότητας ψωμιού. Επίσης κάθε λαός, ανάλογα τις παραδόσεις του, μπορεί να παράγει και διαφορετικούς τύπους ψωμιού.
Στην Ελλάδα σήμερα τα είδη ψωμιού που είναι πιο διαδεδομένα και καταναλώνονται περισσότερο είναι τα εξής:
Χωριάτικο: Σταρένιο ψωμί, από σκληρό (κίτρινο) αλεύρι συνήθως, είναι το ψωμί που προτιμάται από τον περισσότερο κόσμο. Μπορεί να είναι σε φρατζόλα ή καρβέλι. Έχει τραγανή κόρα και συμπαγή ψίχα, ενώ μπορεί να έχει και σουσάμι για γαρνιτούρα.
Με προζύμι: Όταν το χωριάτικο ψωμί ζυμώνεται αποκλειστικά με προζύμι. Πολλές φορές, παίρνει και το όνομα του τόπου όπου συνηθίζεται να παρασκευάζεται (πχ Μετσοβίτικο, Γιαννιώτικο, Πίνδου, Αγιορείτικο κλπ.)
Λευκό ή Πολυτελείας: πρόκειται ψωμί που φτιάχνεται από λευκό αλεύρι και είναι πλούσιο σε ασβέστιο αλλά πιο φτωχό σε φυτικές ίνες. Συνήθως είναι πιο γευστικό και μπορεί έχει προστεθεί ζάχαρη, βούτυρο, λάδι ή γάλα ανάλογα την συνταγή.
Ολικής αλέσεως: πρόκειται για σταρένιο ψωμί, του οποίου όμως το αλεύρι δεν έχει υποστεί επεξεργασία (αφαίρεση φύτρου) και είναι πλούσιο σε φυτικές ίνες, σίδηρο και θρεπτικά συστατικά και φυλλικό οξύ.
Πολύσπορο: πρόκειται για υψηλής θρεπτικής αξίας ψωμί, πλούσιο σε φυτικές ίνες, βιταμίνες, αμινοξέα και θρεπτικά συστατικά. Γίνεται από το αλεύρι διαφόρων δημητριακών όπως σιτάρι, κριθάρι, σίκαλη, βρόμη, καλαμπόκι, ρυζάλευρο. Πολλές φορές ονομάζεται από τον αριθμό των δημητριακών που περιέχει (πχ επτάσπορο κλπ)
Σικάλεως: Έχει σκούρο χρώμα και παρασκευάζεται συνήθως από ανάμειξη αλευριού σικάλεως και σιταριού γιατί από σκέτη σίκαλη θα ήταν πολύ βαρύ. Θεωρείται ότι κάνει καλό στους διαβητικούς, γιατί έχει λιγότερο άμυλο, και είναι πλούσιο σε φυτικές ίνες
Μπαγκέτα: Η μπαγκέτα στα γαλλικά σημαίνει μικρό ραβδί και δημιουργήθηκε για να μπορέσουν οι Γάλλοι αρτοποιοί στα μέσα του 19ου αιώνα να ξεπεράσουν ένα νόμο, ο οποίος τους απαγόρευε να εργάζονται πριν από τις 4 το πρωί. Έτσι για να προλαβαίνουν να έχουν έτοιμα ζεστά ψωμιά στα ράφια τους νωρίς το πρωί, αντί για στρογγυλές μεγάλες φραντζόλες, έφτιαχναν λεπτά και μακρόστενα ψωμιά, που ψήνονταν πολύ πιο γρήγορα. Στην χώρα μας χρησιμοποιείται συχνά σε σάντουιτς.
Τσιαπάτα: Η τσιαπάτα, που στα ιταλικά σημαίνει «Παντόφλα», είναι ένα λευκό, επίπεδο ψωμί, με λεπτή και τραγανή κόρα και ελαστική ψίχα. Η τσιαπάτα έγινε γνωστή γιατί αποτελεί το τέλειο ψωμί για σάντουιτς, μπορεί όμως να συνοδεύσει τυριά, σούπες και ζεστά γεύματα.
Γερμανικό ψωμί: Τα Γερμανικά ψωμιά είναι βαριά, σκουρόχρωμα, πολύσπορα ψωμάκια. Βασικό συστατικό τους είναι συνήθως η σίκαλη, έχουν όμως στα συστατικά τους και άλλα δημητριακά. Με σχήμα και μορφή σαν τούβλο, είναι ιδιαίτερα χορταστικά και υψηλής θρεπτικής αξίας.

## Περί 'Αρτου

- Το αλεύρι και τα είδη του
- Τί είναι Ψωμί
- Η Ιστορία του Ψωμιού
- Τα είδη Ψωμιού
- Το Ψωμί στην Διατροφή μας
- 8 Συμβουλές υγιεινής διατροφής
- Μυστικά για πετυχημένο ψωμί
- Το Ψωμί και Θρησκεία
- Σταχυολογήματα
- Ενα διδακτικό Παραμύθι